钦定古今图书集成/明伦汇编/官常典/第516卷 > 赵隇
## 钦定古今图书集成/明伦汇编/官常典/第516卷 > 赵隇

按《金史》本传：“隇字德固，辽阳人。其妇翁以优伶得幸
于辽主，隇补阁门祗候，累迁太子左卫率，后居滦州。
宗望讨张觉，隇逾城出降，授洛苑副使，为滦州千户，
迁洛苑使，检校工部尚书。从伐宋，至汴，迁棣州刺史，
侍卫步军都虞候。及再伐宋，攻真定，与有功，改商州
刺史，检校尚书右仆射。五年，同知信德府路，统押军”
兵兼沿边安抚司事。明年，权知济州事。八年，从定河
南，授陇州团练使。十年，改知石州。隇久在兵间，不善
治民，坐谤议谪监平州甜水盐。齐国废，河南皆以宿
将守之，授隇宿州防御使，统本路军兵。隇重义接儒
士，尝以事至汴，有故人子负官钱百万隇，以橐金赠
之，其子悉为私费，复代输之。顷之，有讼徐帅不法事，
朝廷使隇鞫治，隇委曲营护，坐是废罢，寓居于燕。海
陵出领行台省，至燕，隇往见之，因诉其事。及海陵即
位，起为保大军节度使。贞元初，改内省使。未几，为中
都路都转运使。明年，再徙顺义、兴平。入为太子詹事，
镇沁南。以疾卒，年六十六。后十馀年，隇子孙司徒张
通古子孙皆不肖，淫荡破赀产，卖田宅。世宗闻之，诏
曰：“自今官民祖先亡没，子孙不得分割居第，止以嫡
幼主之，毋致鬻卖。仍著于令。”